text: "Des del dissabte, 22 d'octubre, i fins al 4 de novembre, el Teatre Olímpia s'ha omplit de cultura feta per falleres i fallers. Tot plegat, s'ha demostrat que era possible i necessari reprendre el 'Salvador Soler i Soler' com a eix vertebrador de la cultura en l'àmbit faller. Volem que torne a ser referent comarcal i un concurs imprescindible per a entendre la tardor a Oliva. Per això, apostem per ell en el marc d'una programació cultural estable i diversa, i dintre de la nostra aposta pel teatre valencià i en valencià."
  Des de Junta Local Fallera, Rosanna Torres ha fet una valoració molt positiva de la XVII edició del certamen, destacant la implicació de la Regidoria de Cultura, "que ha sigut essencial per a fer possible la recuperació del concurs". Torres ha manifestat que la participació del públic ha estat notable, la qual cosa encoratja a la nova executiva fallera a continuar treballant per la consolidació del 'Salvador Soler i Soler'.
  El trofeu destinat a premiar la millor tasca de direcció s'atorgarà amb la denominació Guardó 'Pepe Colom' a la millor direcció. Pepe Colom va esdevindre una figura clau en la continuïtat del teatre aficionat a Oliva al llarg del segle XX. Històric component de l'Agrupación Artístico Olivense, va col·laborar amb diferents institucions oliveres i va formar part dels seus quadres escènics. Amb posterioritat, va jugar un paper essencial en la consolidació del Concurs de Teatre en valencià 'Salvador Soler i Soler', principalment, arran de la seua tasca com a director del grup de teatre de la Falla Barri Sant Francesc, que va dirigir entre el 1983 i el 2001. La Junta Local Fallera i l'ajuntament "hem estimat oportú reconéixer l'encomiable dedicació de Colom a mantenir l'afició per fer teatre a Oliva, quasi equiparable a la del mateix Salvador Soler."